钦定古今图书集成/理学汇编/学行典/第195卷 > 檀郁
## 钦定古今图书集成/理学汇编/学行典/第195卷 > 檀郁

按《桐城县志》：“檀郁，字子复，一字道清。家贫少孤，母汪
守节有古风，郁事甚谨。母有疾，郁侍汤药惟勤，每夜
告天，求损己年，以益母寿。母卒，居丧，哀毁逾礼，贫无
为葬，朝夕号泣，邻里怜而助之，或赠以石山，谓可葬。
郁视皆石难穴，泣祷于神。有乡人胡伯恭梦神告曰：
‘檀孝子有穴曰涌泉’，莫喻其旨。医师程伊闻之曰：‘涌
泉穴在足心，穴其在山麓乎’？”求之果得。窆之郁，遂庐
于墓侧，蓬跣苫块，哀慕如初。丧山故无泉，下汲为苦。
忽石罅出，泉清洌。迨。三年归，泉乃涸，同里异之。正统
丁卯，知县以状闻，诏旌其门，复其身。